– Першыя гады службы, канечне, было цяжкавата, – успамінае Генадзь. – І тэхнікі не хапала, і пажараў у 2-3 разы было болей, чым зараз. Спраўляліся. Дагэтуль успамінаю свой першы выезд на пажар. У Барысаўскім раёне гарэў дом з гаспадарчымі пабудовамі. Ахвяр, на шчасце, не было, але карціна, якую пабачылі тым ранкам, пакінула вельмі непрыемныя ўражанні. Калектыў, у якім давялося працаваць і з якім з’едзены не адзін пуд солі, – вельмі надзейны і сяброўскі. Цесныя адносіны склаліся з Сяргеем Яленскім, начальнікам варты, ды і з іншымі хлопцамі, якія прыйшлі на працу ў пажарную ў 94-м годзе, часта сустракаемся, цікавімся жыццём-быццём.